Αθήνα, 29.08.2017

**Προς**

**Όλα τα Σωματεία – Μέλη**

**της ΕΛ.Ο.Τ.**

**ΕΠΕΙΓΟΥΣΑ ΑΝΑΚΟΙΝΩΣΗ**

**ΓΙΑ ΕΚΔΟΣΗ ΚΑΡΤΑΣ GAL**

**ΣΕ ΔΙΕΘΝΗ ΚΑΙ ΗΜΕΔΑΠΑ ΠΡΩΤΑΘΛΗΜΑΤΑ**

Σε συνέχεια προηγούμενης ανακοίνωσης της ΕΛ.Ο.Τ., γνωρίζετε ήδη ότι προκειμένου να καθίσταται εφικτή και να θεωρείται έγκυρη κάθε συμμετοχή τόσο σε Διεθνή Τουρνουά και Πρωταθλήματα που πραγματοποιούνται ανά τον κόσμο αλλά ***ΠΛΕΟΝ όσο και σε όλα τα εσωτερικά πρωταθλήματα που διοργανώνονται από την Ελληνική Ομοσπονδία Ταεκβοντό*** θα πρέπει να προβείτε ΑΜΕΣΑ στην έκδοση κάρτας GAL/GOL, στα μέλη των συλλόγων σας που δραστηριοποιούνται σε όλες τις εκδηλώσεις (αθλητές – αθλήτριες, προπονητές – προπονήτριες, διαιτητές – διαιτήτριες, ιατροί, φυσιοθεραπευτές, μέλη Δ.Σ., αρχηγοί ομάδων, κ.λπ.).

Σύμφωνα με **ΝΕΑ απόφαση** της Παγκόσμιας Ομοσπονδίας (W.T), που αφορά την κάρτα GAL/GOL, θα υπάρξουν οι εξής αλλαγές από **1η Σεπτεμβρίου 2017**:

Η κάρτα G.A.L. και G.O.L. διαχωρίζεται σε 2 κατηγορίες, με τις εξής ονομασίες και ιδιότητες:

|  |  |
| --- | --- |
| **Ονομασία** | **Ιδιότητα** |
| **W.T. Global Licence** | Εκδίδεται για όλα τα μέλη των σωματείων (αθλητές – αθλήτριες, προπονητές – προπονήτριες, διαιτητές – διαιτήτριες, ιατροί, φυσιοθεραπευτές, μέλη Δ.Σ., αρχηγοί ομάδων, κ.λπ.), ενώσεων και ομοσπονδιών, με ισχύ αποκλειστικά και ΜΟΝΟ για τα εσωτερικά πρωταθλήματα και δραστηριότητες, του κράτους – μέλους που αναφέρεται στην κάρτα. |
| **W.T. Event Pass** | Εκδίδεται για όλα τα μέλη των σωματείων (αθλητές – αθλήτριες, προπονητές – προπονήτριες, διαιτητές – διαιτήτριες, ιατροί, φυσιοθεραπευτές, μέλη Δ.Σ., αρχηγοί ομάδων, κ.λπ.), ενώσεων και ομοσπονδιών, με ισχύ για όλα τα διεθνή βαθμολογούμενα, Ανοιχτά, Ευρωπαϊκά και Παγκόσμια πρωταθλήματα καθώς και κάθε άλλη εκδήλωση – δραστηριότητα που διοργανώνεται από την Παγκόσμια Ομοσπονδία Ταεκβοντό, τις Διηπειρωτικές Ενώσεις της καθώς και τα κράτη – μέλη τους.  |
| Αναβάθμιση από **W.T. Global Licence** σε **W.T. Event Pass**  | Εκδίδεται για όλα τα μέλη των σωματείων (αθλητές – αθλήτριες, προπονητές – προπονήτριες, διαιτητές – διαιτήτριες, ιατροί, φυσιοθεραπευτές, μέλη Δ.Σ., αρχηγοί ομάδων, κ.λπ.), ενώσεων και ομοσπονδιών, που είναι ήδη κάτοχοι της **W.T. Global Licence** και επιθυμούν να λάβουν μέρος σε πρωταθλήματα του εξωτερικού και κάθε άλλη εκδήλωση – δραστηριότητα που διοργανώνεται από την Παγκόσμια Ομοσπονδία Ταεκβοντό, τις Διηπειρωτικές Ενώσεις της καθώς και τα κράτη – μέλη τους. |

 **Σημειώσεις :**

1. Η έκδοση των εν λόγω καρτών, γίνεται **αποκλειστικά** και μόνο δια μέσου της Ελληνικής Ομοσπονδίας Ταεκβοντό σε συνεργασία με την Παγκόσμια Ομοσπονδία.
2. Το σωματείο θα πρέπει να δηλώνει εγγράφως την κατηγορία της κάρτα που επιθυμεί για τα μέλη του κάθε φορά.
3. Σε περίπτωση επιλογής έκδοσης κάρτας W.T Global Licence, μπορεί να γίνει αναβάθμιση, σε W.T. Event Pass, (σε περίπτωση συμμετοχής σε πρωταθλήματα και εκδηλώσεις του εξωτερικού) όταν ο κάτοχος το επιθυμεί και καταβάλλοντας το αντίστοιχο παράβολο.
4. Και οι δύο κάρτες, έχουν χρονική ισχύ μέχρι 31 Δεκεμβρίου του κάθε έτους. Εάν η αίτηση για έκδοση κάρτας GAL γίνει μετά την 1 Σεπτεμβρίου κάθε έτους, η κάρτα θα ισχύει μέχρι 31 Δεκεμβρίου του επόμενου έτους.
5. Σε όλα τα διεθνή πρωταθλήματα και εκδηλώσεις που θα διεξαχθούν από την 1η Ιανουαρίου 2018, θα απαιτείται η W.T. Event Pass.
6. Οι κάρτες θα εκτυπώνονται εφάπαξ, χωρίς αναγραφόμενη ημερομηνία και ισχύ και θα επανεκτυπώνονται μόνο σε περίπτωση αλλαγής των αναγραφόμενων στοιχείων.
7. **Σε περίπτωση μη τήρησης του απαραίτητου χρονικού διαστήματος και της ορθής αποστολής δικαιολογητικών, η ευθύνη για την μη έκδοση κάρτας και μη συμμετοχής αθλητή – αθλήτριας σε πρωτάθλημα, θα βαρύνει αποκλειστικά το σωματείο.**

Σας υπενθυμίζουμε ότι όσον αφορά τα Διεθνή Πρωταθλήματα, θα πρέπει, όλα τα δικαιολογητικά για έκδοση κάρτας GAL, να αποστέλλονται στην ΕΛ.Ο.Τ., τουλάχιστον **40 ημέρες πριν την δήλωση συμμετοχής στην εν λόγω διοργάνωση.** Σας εφιστούμε την προσοχή, στην πιστή τήρηση των 40 ημερών, καθώς η ΕΛ.Ο.Τ., **θα πρέπει να καταθέτει τα ορθά δικαιολογητικά (άνευ εκκρεμότητας)** στην Παγκόσμια Ομοσπονδία.

Όσον αφορά τα Εσωτερικά Πρωτάθλημα (Πανελλήνια – Κύπελλα – Διασυλλογικά) που διοργανώνονται από την ΕΛ.Ο.Τ.. θα πρέπει, **όλα τα δικαιολογητικά (άνευ εκκρεμότητας)** να αποστέλλονται στην ΕΛ.Ο.Τ., τουλάχιστον **15 ημέρες πριν την ημερομηνία λήξης συμμετοχής, της κάθε διοργάνωσης**.

**Είναι σημαντικό να γνωρίζετε ότι η Ελληνική Κάρτα Διαπίστευσης, έχει ενσωματωθεί στις κάρτες της Παγκόσμιας Ομοσπονδίας και θα πρέπει όλοι όσοι προαναφέρθηκαν (αθλητές, προπονητές, διαιτητές, μέλη Δ.Σ. των σωματείων, κ.α.) να έχουν προβεί στην έκδοση και ΚΑΤΟΧΗ της κάρτας που επιθυμούν, πριν την έναρξη κάθε ετήσιας αγωνιστικής περιόδου ώστε να είναι εφικτή η προσκόμιση της εν λόγω κάρτας, όπου και όταν απαιτείται.**

**ΟΛΑ ΤΑ ΔΙΚΑΙΟΛΟΓΗΤΙΚΑ ΘΑ ΠΡΕΠΕΙ ΝΑ ΑΠΟΣΤΑΛΟΥΝ**

**ΜΟΝΟ ΣΕ ΗΛΕΚΤΡΟΝΙΚΗ ΜΟΡΦΗ ΣΤΟ E-MAIL ΤΗΣ ΟΜΟΣΠΟΝΔΙΑΣ**

**elot.gal@gmail.com**

 **ΕΚ ΤΗΣ ΕΛ.Ο.Τ.**